Vyhodnotenie medzirezortného pripomienkového konania k návrhu Colného zákona a o zmene a doplnení niektorých zákonov

	Medzirezortné pripomienkové konanie prebiehalo od 25. 11. 2003 do 5. 12. 2003.

	Návrh predmetného návrhu zákona bol predložený na medzirezortné pripomienkové konanie týmto subjektom: podpredseda vlády SR a minister spravodlivosti, podpredseda vlády SR a minister hospodárstva, podpredseda vlády SR pre európsku integráciu, ľudské práva a menšiny, Úrad vlády SR – sekcia Inštitút pre aproximáciu práva, Úrad vlády SR – odbor vládnej agendy, Úrad vlády SR – sekcia hospodárskej politiky, Ministerstvo dopravy, pôšt a telekomunikácií SR, Ministerstvo zahraničných vecí SR, Ministerstvo vnútra SR, Ministerstvo hospodárstva a pre správu a privatizáciu národného majetku SR, Ministerstvo kultúry SR, Ministerstvo obrany SR, Ministerstvo školstva SR, Ministerstvo zdravotníctva SR, Ministerstvo výstavby a regionálneho rozvoja SR, Ministerstvo spravodlivosti SR, Ministerstvo práve, sociálnych vecí a rodiny SR, Ministerstvo pôdohospodárstva SR, Ministerstvo životného prostredia SR, Najvyšší kontrolný úrad SR, Generálna prokuratúra SR, Štatistický úrad SR, Stály sekretariát Rady colnej únie SR – ČR, Národná banka Slovenska, Konfederácia odborových zväzov, Asociácia zamestnávateľských zväzov a združení, Slovenská obchodná a priemyselná komora, celkom 27 subjektom.

	Žiadne pripomienky neuplatnili: Kancelária podpredsedu vlády SR pre európsku integráciu, ľudské práva a menšiny, Ministerstvo školstva SR, Ministerstvo životného prostredia SR, Stály sekretariát Rady colnej únie SR – ČR, Konfederácia odborových zväzov, Najvyšší kontrolný úrad SR, celkom 6 subjektov.

	Pripomienky nezaslali: Kancelária podpredsedu vlády SR a ministra spravodlivosti, Kancelária podpredsedu vlády SR a ministra hospodárstva, Úrad vlády SR – odbor vládnej agendy, Úrad vlády SR – sekcia hospodárskej politiky, Ministerstvo zahraničných vecí SR, Ministerstvo hospodárstva a pre správu a privatizáciu národného majetku SR, Ministerstvo kultúry SR, Ministerstvo obrany SR, Ministerstvo zdravotníctva SR, Ministerstvo práce, sociálnych vecí a rodiny SR, Štatistický úrad SR, Národná banka Slovenska, Asociácia zamestnávateľských zväzov a združení, Slovenská obchodná a priemyselná komora, celkom 14 subjektov.

	Zásadné pripomienky uplatnili: Ministerstvo pôdohospodárstva SR, Ministerstvo dopravy, pôšt a telekomunikácií SR, Ministerstvo obrany SR.

Úrad vlády SR – sekcia Inštitút pre aproximáciu práva

Odporúča upraviť znenie § 92 a § 94 podľa metodiky SIAP schválenej legislatívnou radou vlády SR, t. j. slová „1. májom 2004“ v príslušnom tvare nahradiť slovami „nadobudnutím platnosti Zmluvy o pristúpení Slovenskej republiky k Európskej únii“ v príslušnom tvare.
Vyhodnotenie:
Akceptované.

Odporúča v poznámkach pod čiarou slová „Úradný vestník Európskej únie“ nahradiť slovami „Úradný vestník Európskych spoločenstiev“, pretože uvedené úradné vestníky boli takto označované až do 1. 2. 2003.
Vyhodnotenie:
Akceptované.

Ministerstvo dopravy, pôšt a telekomunikácií SR

Žiada v § 11 vypustiť odsek 3, pretože colné orgány nepatria  podľa  § 8 ods. 3  zákona č. 507/2001 Z. z. o poštových službách medzi subjekty, ktorým je poštový podnik povinný sprístupniť informácie o poštových zásielkach, adresátoch, odosielateľoch a o tovare v prepravovaných poštových zásielkach. (zásadná pripomienka)
Vyhodnotenie:
Neakceptované – colné orgány sú orgánmi podľa § 8 ods. 3 zákona č. 507/2001. Odkazy pod čiarou k odkazu č. 8 uvedeného zákona sú len demonštratívne.

Žiada v § 11 ods. 5 spojenie ,,telekomunikačný podnik“ nahradiť spojením ,,podnik poskytujúci elektronickú komunikačnú sieť alebo elektronickú komunikačnú službu“. (zásadná pripomienka)
Vyhodnotenie:
Akceptované.

Žiada v § 11 vypustiť odseky 11 a 12 (zásadná pripomienka).
Vyhodnotenie: 
Akceptované

Upozorňuje na chybné označenie odsekov § 12.
Vyhodnotenie:
Akceptované – upravené číslovanie odsekov.

Odporúča upraviť navrhované znenie § 15 ods. 2 písm. a) v súlade s použitou terminológiou § 4 zákona č. 507/2001 Z. z. o poštových službách.
Vyhodnotenie:
Akceptované.

Odporúča v § 26 nahradiť slová ,,§ 20 ods. 2“ slovami ,,§ 19 ods. 2“.
Vyhodnotenie:
Akceptované.

Žiada v § 38 ods. 2 slová „poštovou poukážkou“ nahradiť slovami „poštovým poukazom“ (zásadná pripomienka).
Vyhodnotenie:
Akceptované.

Odporúča v § 39 ods. 2 slová ,,účtovníctvo žiadateľa“ nahradiť slovami ,,hlavné účtovníctvo“.
Vyhodnotenie:
Neakceptované - navrhovaná úprava je v súlade s nariadením rady č. 2454/93.

Odporúča v názve § 50 pred slová „Palubné zásoby“ vložiť slová „Dopravné prostriedky a“ (zásadná pripomienka).
Vyhodnotenie:
Čiastočne akceptované – vzhľadom na znenie § 92a.  

Žiada doterajšie znenie § 50 ods. 1 nahradiť novým znením (zásadná pripomienka).
Vyhodnotenie:
Čiastočne akceptované – vzhľadom na znenie § 92a.  

Žiada za § 50 vložiť nový § 50a v znení:
„Od cla sú oslobodené výrobky lietadlovej techniky v priebehu ich výroby, opravy, údržby, prestavby, úpravy alebo konverzie, používané v leteckých dopravných službách.“ (zásadná pripomienka).
Vyhodnotenie:
Neakceptované - z dôvodu duplicitnej úpravy so Spoločným colným sadzobníkom EÚ. Spoločný colný sadzobník EÚ vychádza ako nariadenie komisie, ktoré je záväzné vo svojej celistvosti a priamo sa uplatňuje vo všetkých členských štátoch EÚ. Odo dňa vstupu SR do EÚ sa na území SR bude priamo aplikovať Spoločný colný sadzobník EÚ.

Odporúča v § 72 vypustiť slová ,,spôsobom podľa § 72 ods. 1“. 
Vyhodnotenie:
Akceptované.

Odporúča v poznámke pod čiarou k odkazu č. 65 doplniť názov zákona č. 264/1999 Z. z.
Vyhodnotenie:
Neakceptované – znenie je v súlade s LPV SR.

Žiada v bode 1 a 3 prílohy č. 2 upraviť názvy takto: „1. Letisko M. R. Štefánika Bratislava“, bod ,,3.  Letisko Poprad – Tatry“ (zásadná pripomienka).
Vyhodnotenie:
Akceptované.

Ministerstvo vnútra SR

Odporúča návrh zákona legislatívnotechnicky, jazykovo a gramaticky upraviť, poznámky pod čiarou k jednotlivým odkazom uvádzať na tej strane návrhu, v ktorej je odkaz umiestnený.
Vyhodnotenie:
Akceptované.

Odporúča v § 1, § 2 písm. a) a § 3 ods. 1 za slová „s tovarom“ vložiť slová „peňažnými prostriedkami a inými platobnými prostriedkami“.
Vyhodnotenie: 
Neakceptované – návrh zákona v § 4 upravuje iba ohlasovaciu povinnosť nie spôsob zaobchádzania s peňažnými alebo inými platobnými prostriedkami. 

Odporúča v § 2 definovať aj ďalšie v zákone používané pojmy, napríklad colný orgán, orgán dohľadu, osoba.
Vyhodnotenie:
Akceptované.

Odporúča v § 3 ods. 1 slovo „pripravovaný“ nahradiť slovom „pripravované“. 
Vyhodnotenie:
Neakceptované – slovo „pripravovaný“ sa v § 3 ods. 1 návrhu zákona nenachádza.

Odporúča v § 4 ods. 5 za slová „odseku 2“ vložiť slová „a tri“. 
Vyhodnotenie:
Neakceptované – o vzore tlačiva pojednáva iba § 4 ods. 2.

Odporúča poznámku pod čiarou k odkazu č. 2 nahradiť novou poznámkou na príslušný predpis Európskeho parlamentu, ktorý upravuje povinnosť uvádzanú v tomto ustanovení. 
Vyhodnotenie:
Neakceptované - zámerom predkladateľa bolo určiť orgán v SR, ktorému budú colné orgány zasielať uvedené tlačivá. 

Odporúča v § 5 uvádzané ustanovenie premiestniť za § 10 a v § 5 ods. 1 slová „ktoré slúžia na verejnú prepravu alebo na verejnú prekládku tovaru“ doplniť aj do názvu tohto ustanovenia.
Vyhodnotenie:
Akceptované premiestnením paragrafu.

Odporúča v § 6 ods. 4 pojem „voľný obeh“, resp. „režim voľného obehu“ bližšie definovať v tomto ustanovení, prípadne v § 2.
Vyhodnotenie:
Neakceptované – colný režim voľný obeh je definovaný v nariadení rady č. 2913/92, ktorým sa ustanovuje Colný kódex spoločenstva.

Odporúča v § 11 ods. 1 v treťom riadku slová „pred nimi“ nahradiť slovami „ktoré sa vedú pred nimi“. 
Vyhodnotenie:
Neakceptované – navrhované znenie je v súlade s platnou právnou úpravou. 

Odporúča v § 11 ods. 9 na konci slová „alebo vypožičať“ vypustiť a čiarku nahradiť bodkou.
Vyhodnotenie:
Akceptované.

Odporúča v § 11 ods. 8 v druhom riadku za slovom „najmenej“ vypustiť slovo „na“.
Vyhodnotenie:
Neakceptované – slovo „najmenej“ sa nenachádza v navrhovanom texte.

Odporúča do § 12 doplniť, v ktorých prípadoch sa následná kontrola vykonáva.
Vyhodnotenie:
Neakceptované – pojem „následná kontrola“ sa nachádza v Colnom kódexe, ako aj prípady, v ktorých sa následná kontrola vykonáva.

Odporúča v § 12 ods. 2 písm. b) na konci pred čiarku doplniť slová „aj mimo prevádzkových priestorov“. Zároveň odporúča vypustiť písmeno e) a doterajšie písmeno f) označiť ako písmeno e). 
Vyhodnotenie:
Akceptované.

Odporúča v § 12 ods. 3 slovo „zadržať“ nahradiť slovom „zaistiť“. 
Vyhodnotenie:
Neakceptované – vzhľadom na ustálenú terminológiu colného zákona.

Odporúča v § 12 ods. 7 v druhej vete slovo „námietke“ nahradiť slovom „námietkam“.
Vyhodnotenie:
Akceptované.

Odporúča v § 12 ods. 9 písm. j) slovo „podpis“ nahradiť slovom „podpisy“.
Vyhodnotenie:
Akceptované.

Odporúča v § 14 ods. 8 písm. a) slová „nepodlieha vývoznému clu“ nahradiť slovami „ktorý je oslobodený od vývozného cla“. 
Vyhodnotenie:
Neakceptované - oslobodenie od dovozného cla nekorešponduje s prípadmi, keď tovar nepodlieha clu.

Odporúča v § 15 ods. 1 písm. f) slová „orgánov štátnej správy“ nahradiť slovami „štátnych orgánov“.
Vyhodnotenie:
Akceptované.

Odporúča v § 16 doplniť text ustanovenia tak, aby bolo zrejmé, kto vydáva informácie o colných predpisoch. 
Vyhodnotenie:
Neakceptované – kompetencie orgánov colnej správy sú uvedené v zákone č. 240/2001 Z. z. 

Odporúča v § 17 ods. 2 v tretej vete za slová „Ak nie“ vložiť slovo „je“.
Vyhodnotenie:
Bezpredmetné vzhľadom na zmenu textu.

Odporúča v § 24 ods. 3 definovať pojem „deklarant“.
Vyhodnotenie:
Neakceptované - definícia deklaranta je uvedená v Colnom kódexe.

Odporúča upraviť znenie § 25 (koho zastupujú priamy zástupca a nepriamy zástupca). 
Vyhodnotenie:
Neakceptované – požadovanú úpravu obsahuje Colný kódex.

Odporúča zaviesť legislatívnu skratku Ministerstva financií SR.
Vyhodnotenie:
Neakceptované – legislatívna skratka MF SR sa nachádza v § 15.

Odporúča v § 28 zvážiť použité slová „na ktoré sa má priložiť colná uzávera tak, aby bolo možné colnú uzáveru priložiť“.
Vyhodnotenie:
Akceptované.

Odporúča v § 30 ods. 1 definovať pojem „vývozná náhrada“.
Vyhodnotenie:
Neakceptované – definíciu upravujú poľnohospodárske predpisy EÚ.

Odporúča v § 31 ods. 2 pojem „overená kópia výtlačku“ zosúladiť s právnym poriadkom SR.
Vyhodnotenie:
Akceptované.

Odporúča v § 36 doplniť úpravu odvolania proti takémuto rozhodnutiu.
Vyhodnotenie:
Neakceptované - úprava je obsiahnutá v Colnom kódexe.

Odporúča v § 40 definovať pojmy „slobodné pásmo“ a „slobodný sklad“.
Vyhodnotenie:
Neakceptované - definície sú uvedené v Colnom kódexe.

Odporúča v § 55 ods. 2 zvážiť navrhované ústne oznamovanie dlžníkovi (nahradiť vydaním písomného potvrdenia). 
Vyhodnotenie:
Neakceptované - vytvorili by sme nežiaduce prekážky v colnom konaní.

Odporúča v § 62 ods. 3 slová „uplatnenej pripomienky“ nahradiť slovami „uplatnených pripomienkach“.
Vyhodnotenie:
Akceptované.

Odporúča v § 66 ods. 3 ustanovenie doplniť tak, aby bolo zrejmé, či odvolanie proti rozhodnutiu má alebo nemá odkladný účinok. 
Vyhodnotenie:
Neakceptované – odkladný účinok rozhodnutia je riešený v spoločných ustanoveniach.

Odporúča v § 68 ods. 1 za slovami „tovar predať“ vypustiť slová „colné orgány“. 
Vyhodnotenie:
Akceptované.

Odporúča v § 68 ods. 6 za slovami „odsekov 2 a 3“ vypustiť slová „colný úrad“.
Vyhodnotenie:
Akceptované.

Odporúča v § 72 ods. 1 a v § 73 ods. 1 odporúčame slová „podľa § 72 ods. 1“ nahradiť slovami „podľa § 74 ods. 1“.
Vyhodnotenie:
Akceptované.

Odporúča v § 82 text doplniť tak, že colný úrad prihliadne pri ukladaní sankcií – pokút aj na závažnosť, čas trvania a následok protiprávneho konania.
Vyhodnotenie:
Neakceptované – úprava nie je potrebná vzhľadom na § 73 ods. 2 návrhu zákona v spojení s § 12 ods. 1 zákona č. 372/1990 Zb. o priestupkoch.

Ministerstvo obrany SR

Žiada do návrhu zákona doplniť nový paragraf v znení: „Ustanovenia tohto zákona sa nepoužijú, ak medzinárodná zmluva, ktorou je Slovenská republika viazaná, ustanovuje inak.“ a nad slovom „inak“ doplniť odkaz pod čiarou v znení „Napr. vyhláška ministra zahraničných vecí č. 157/1964 Zb. o Viedenskom dohovore o diplomatických stykoch, oznámenie Ministerstva zahraničných vecí Slovenskej republiky č. 324/1997 Z. z. Zmluva medzi štátmi, ktoré sú stranami Severoatlantickej zmluvy a inými štátmi zúčastnenými v Partnerstve za mier, vzťahujúca sa na štatút ich ozbrojených síl.“ (zásadná pripomienka).
Vyhodnotenie:
Akceptované vložením nového § 93.

Žiada do návrhu zákona doplniť nový paragraf v znení: „Zabezpečenie colného dlhu sa nepožaduje, ak je deklarantom Ministerstvo obrany Slovenskej republiky, ministerstvo obrany členského štátu Organizácie Severoatlantickej aliancie alebo ministerstvo obrany štátu zúčastneného v Partnerstve za mier.“ (zásadná pripomienka). 
Vyhodnotenie:
Neakceptované – výnimky zo zabezpečenia colného dlhu štátnymi orgánmi ustanovuje Colný kódex. 

Žiada do návrhu zákona doplniť nový paragraf v znení: „Zabezpečenie colného dlhu sa nevyžaduje v cestnej doprave.“ a nad slovo „doprave“ umiestniť poznámku pod čiarou v znení „Dodatkový protokol k Zmluve medzi štátmi, ktoré sú stranami Severoatlantickej zmluvy, a inými štátmi zúčastnenými v Partnerstve za mier vzťahujúcej sa na štatút ich ozbrojených síl (oznámenie č. 325/1997 Z. z.).“ (zásadná pripomienka).
Vyhodnotenie: 
Neakceptované – vzhľadom na dominantný rozsah cestnej dopravy by akceptovanie pripomienky rozvrátilo systém zabezpečovania colného dlhu, čím by sa znemožnilo efektívne uspokojenie colného dlhu. 

Žiada do príloh návrhu zákona zapracovať aj vzor tlačiva „Colný dovoz, vývoz a tranzitné povolenie (FORM 302) a NATO – Cestovný rozkaz“ (zásadná pripomienka).
Vyhodnotenie: 
Akceptované – navrhované ustanovenie § 30 ods. 5 umožní Ministerstvu financií SR ustanoviť všeobecne záväzným právnym predpisom vzor uvedených tlačív.

Ministerstvo zahraničných vecí SR

Odporúča vypustiť znenie § 47 ods. 1 písm. b).
Vyhodnotenie:
Akceptované úpravou textu.

Ministerstvo práce, sociálnych vecí a rodiny SR

Odporúča v § 7 ods. 2 a 4 definovať pojem „dôvodné podozrenie“.
Vyhodnotenie:
Neakceptované – navrhovaná úprava vychádza z doterajších praktických skúseností a je upravená aj v súčasnosti platnom Colnom zákone.

Odporúča v § 11 ods. 9 ustanoviť postup colného úradu alebo CR SR pri vydaní alebo vypožičaní listín iných vecí od osôb.
Vyhodnotenie:
Akceptované.

Odporúča v § 15 ods. 3 ustanoviť podmienky, resp. kritériá pre výnimky.
Vyhodnotenie:
Neakceptované - každá takáto osoba je povinná prejsť cez colný priechod, čím sa v každom prípade zabezpečí výkon colného dohľadu.

Odporúča v § 23 zvážiť výšku skladného.
Vyhodnotenie:
Neakceptované - súčasne platná právna úprava upravuje skladné v rovnakej výške

Odporúča v § 41 až 43 uviesť, ktoré osoby môžu prevádzkovať slobodný sklad.
Vyhodnotenie:
Neakceptované - colný zákona sa ani okrajovo netýka pracovno-právnych vzťahov. O zriadenie slobodného pásma alebo slobodného skladu môže požiadať akákoľvek osoba.

Odporúča prehodnotiť znenie § 58 v kontexte s čl. 20 Ústavy SR.
Vyhodnotenie:
Neakceptované – ide o tradičný inštitút zabezpečenia pohľadávok.

Odporúča prehodnotiť lehotu navrhovanú v § 62 ods. 2.
Vyhodnotenie:
Neakceptované – v súčasnosti platná právna úprava uvádza rovnakú lehotu.

Odporúča v § 67 v spojení s § 66 ods. 3 ujasniť pojmy „odstránenie pochybností alebo dôvodov“ a aké majú byť náležitosti a forma. Zároveň stanoviť kritériá pre konanie colného orgánu v tejto veci spojenej s vlastníckym právom tovaru alebo veci.
Vyhodnotenie:
Čiastočne akceptované úpravou textu.

Žiada v § 70 definovať, resp. upresniť pojem „prenechanie“ tovaru. 
Vyhodnotenie:
Neakceptované – navrhovaná úprava je obsiahnutá v platnom Colnom zákone.
 
Ministerstvo výstavby a regionálneho rozvoja SR

Odporúča názov zákona uviesť s malým začiatočným písmenom „colný zákon“ z dôvodu, že nejde o kódex (napr. Občiansky zákonník, Obchodný zákonník).
Vyhodnotenie:
Neakceptované -  ponechané podľa v súčasnosti platnej legislatívnej praxe.

Odporúča v § 65 ods. 1 prvá veta za slová „ak súd povolil dlžníkovi vyrovnanie“ vložiť slová „alebo začalo konanie o odporovaní“ z dôvodu odstránenia nejasností, pretože podľa zákona o konkurze a vyrovnaní v rovnakom vzťahu voči colnému zákonu je nielen konkurz a vyrovnanie, ale aj odporovanie.

Vyhodnotenie:
Neakceptované – odporovateľnosť právneho úkonu možno uplatniť v samostatnom súdnom konaní, ktoré prebieha súbežne s konaním o konkurze alebo vyrovnaní.

Odporúča v dôvodovej správe uviesť, kde je pre používateľov navrhovaného znenia zákona na Slovensku voľne prístupné slovenské znenie „Colného kódexu spoločenstva“ tak, ako je to uvedené v odseku 2 predkladacej správy.
Vyhodnotenie:
Akceptované.

Ministerstvo spravodlivosti SR

Odporúča v § 36 ods. 1 definovať colné konanie a ktoré colné orgány ho vykonávajú a uviesť, že na toto konanie sa vzťahujú všeobecné predpisy o správnom konaní, ak tento zákon neustanovuje inak; až následne pokračovať v texte navrhovaného znenia odseku 1.
Vyhodnotenie:
Čiastočne akceptované - colné konanie je definované v § 24 ods. 1 návrhu zákona, zároveň je v návrhu zákona uvedený aj colný orgán, ktorý vykonáva colné konanie (ide o colný úrad), správny poriadok sa subsidiárne použije na akékoľvek konanie pred colnými orgánmi, nielen na colné konanie ale na akékoľvek konanie pred colnými orgánmi, a preto je vhodné ho umiestniť v spoločných ustanoveniach.

Odporúča v § 48 ods. 1 písm. a) za slovo „potreby“ uviesť subjekt, na ktorý sa vzťahuje oslobodenie od dovozného cla pri tovare určeného na prevádzkové a iné služobné potreby, pretože z textu jednoznačne nevyplýva, že ide aj v tomto prípade o zahraničného verejného prepravcu.
Vyhodnotenie:
Akceptované.

Odporúča v § 57 ods. 1 slová „schváliť ako ručiteľa banku“ nahradiť slovami „prijať záruku banky“ a slová „záručnú listinu“ nahradiť slovom „záruku“.
Vyhodnotenie:
Neakceptované – znením sa navrhuje procesný postup pri vzniku ručiteľského záväzku tretích osôb v prospech colnej správy.

Odporúča v § 64 ods. 3 na konci textu pripojiť slová „alebo po povolení vyrovnania“.
Vyhodnotenie:
Neakceptované – vyrovnacie konanie je riešené v odseku 4 toho istého paragrafu.

Odporúča v § 66 ods. 9 upraviť začiatok plynutia lehoty 60 dní.
Vyhodnotenie:
Akceptované.

Odporúča v § 81 a v § 86 slovo „pokuty“ nahradiť slovami „výnosy z pokút“.
Vyhodnotenie:
Akceptované.

Ministerstvo pôdohospodárstva SR

Žiada vypustiť znenie § 30 (zásadná pripomienka).
Vyhodnotenie:
Pripomienka bude predmetom rozporového konania. 

Odporúča v § 53 ods. 1 sa slová „semená, osivá a hnojivá“ doplniť slová „a lesný reprodukčný materiál“ (zásadná pripomienka).
Vyhodnotenie:
Neakceptované – navrhovaný rozsah oslobodenia je v súlade s nariadením rady č. 918/93.

Žiada vypustiť prílohu č. 4 – vzor žiadosti o vyplatenie vývoznej náhrady (zásadná pripomienka).
Vyhodnotenie:
Pripomienka bude predmetom rozporového konania. 

Generálna prokuratúra SR

Žiada v § 16 vypustiť odsek 3.
Vyhodnotenie:
Neakceptované – podľa doterajších skúseností pri vydávaní záväzných tlačív považujeme za potrebné, aby aj tlačivá vydávané podľa vzorov uvedených vo všeobecne záväzných právnych predpisoch príslušný orgán overil a schválil.

Odporúča v § 16 ods. 4 na konci doplniť slová „podľa osobitného zákona“ s odkazom č. 27.
Vyhodnotenie:
Akceptované.

Žiada v § 30 vypustiť odsek 3.
Vyhodnotenie:
Neakceptované – z dôvodu ako pri pripomienke k § 16 ods. 3.

Odporúča v § 55 ods. 1 za slovo „písomného“ vložiť slovo „vyhotovenia“.
Vyhodnotenie:
Akceptované.

Odporúča v § 57 ods. 2 vypustiť prvú vetu, pretože nie je vo vzťahu k ručiteľovi úplná a zodpovedajúca § 548 Občianskeho zákonníka.
Vyhodnotenie:
Neakceptované – odlišnosť úpravy vyplýva zo zásady lex specialis derogat legi generali.
 
Žiada upraviť znenie § 72 ods. 1 a § 73 ods. 1.
Vyhodnotenie:
Akceptované úpravou textu.

Odporúča v § 80 ods. 4 za slová „§ 76“ doplniť slová „ods. 2“.
Vyhodnotenie:
Akceptované.

Žiada v § 91 ods. 2 slovo „vysporiadanie“ nahradiť slovom „vyporiadanie“.
Vyhodnotenie:
 Akceptované.